આપનું 2074 શરૂ થતું વર્ષ ગુરુ ગ્રહની દૃષ્ટિએ જોઈએ તો આપની રાશિથી ગુરુ અગિયારમાં એટલે કે લાભ સ્થાને ભ્રમણ કરશે. આપને દરેક ક્ષેત્રમાં લાભ થાય. આપે જે વિચાર્યું હશે તે પ્રમાણે કરી શકશો, પરંતુ ઉદ્દેશ્ય સ્પષ્ટ હોવો જરૂરી છે. આપનાં સંતાનોના જે તે પ્રશ્નો છે તેનું નિરાકરણ લાવી શકાય. દેવું થયું હોય તો તેનો ઉકેલ ધીરે ધીરે આવે. વર્ષના મધ્યભાગમાં આપની ધીરજની કસોટી થઈ શકે છે માટે કોઈ પણ બાબત હોય બધું શાંતિથી અને ધીરજ રાખી કાર્ય કરવાં. નવું મકાન ખરીદવાનું સાહસ કરી શકાય. એકંદરે સંપત્તિમાં કોઈ પણ ફેરફાર સમજી વિચારીને કરવો. આ વર્ષ આપને પ્રબળ વિદેશ યોગ બને છે. વિદેશથી સંપૂર્ણ લાભ થઈ શકે. આપના માટે ઓસ્ટ્રેલિયા વધુ સાનુકૂળ પડી શકે છે. માનસિક રીતે ધીરે ધીરે આપ સક્રિય થશો. પ્રગતિકારક નવરચનાઓને કારણે તમારી મૂંઝવણો દૂર થવા લાગશે. ઉઘરાણીની આવક થાય, જેથી મનની વ્યથા દૂર થાય. પોતાના વ્યક્તિ દ્વારા કુવચન કહેવાથી મનદુ:ખની ઘટના બને, પણ વધુ ન વિચારતા મોટું મન રાખી આપ સ્વસ્થ થઈ શકો. વર્ષના અંત ભાગમાં આપનો પુરુષાર્થ સફળ થતો જણાય. નાણાકીય રીતે સંજોગ સુધરે.